Áttatíu stjórnarfrumvörp bíða afgreiðslu Alþingis og ólíklegt þykir að hægt verði að klára þau öll áður en þingi verður frestað í byrjun næsta mánaðar. Einungis ellefu þingfundadagar eru eftir samkvæmt starfsáætlun Alþingis.
Af þessum áttatíu málum eru sjötíu í umfjöllun nefnda eftir fyrstu umræðu. Þetta eru mál á borð við frumvarp heilbrigðisráðherra um afglæpavæðingu neysluskammta, frumvarp umhverfisráðherra um hálendisþjóðgarð, barnafrumvörp félagsmálaráðherra og frumvarp dómsmálaráðherra um breytingar á áfengislögum. Níu önnur stjórnarmál bíða annarrar og þriðju umræðu.
Mörg þessara mála eru umdeild og því ólíklegt að hægt verði að afgreiða þau á yfirstandandi þingi. Samkvæmt starfsáætlun eru ellefu þingfundadagar eftir og á Alþingi að ljúka störfum 10. júní. Ekki er hægt að útiloka að einhverjum þingfundadögum verði bætt við ef samstaða næst um það.
Þá er líka óljóst hvort hægt verði að afgreiða frumvarp Katrínar Jakobsdóttur forsætisráðherra um breytingar á stjórnarskrá en hún lagði málið fram sem þingmannafrumvarp. Fyrstu umræðu lauk í febrúar og er málið enn til umfjöllunar í stjórnskipunar- og eftirlitsnefnd.